b'\n_START_ARTICLE_\nVelika nagrada Masaryka 1937\n_START_SECTION_\nPred dirko\n_START_PARAGRAPH_\nMo\xc5\xa1tvo Auto Union je imelo te\xc5\xbeave s svojo dirka\xc5\xa1ko zasedbo, saj je bil Rudolf Hasse bolan, Achille Varzi pa je pri\xc5\xa1el na dirko z dvema po\xc5\xa1kodovanima prstoma. Prvi dan prostih treningov je bil Varzi po\xc4\x8dasen, zato je drugi dan prostih treningov prosil za dovoljenje, da zapusti dirko, ker ga je po\xc5\xa1kodba preve\xc4\x8d ovirala. Scuderia Ferrari je na dirko pri\xc5\xa1la zelo pozno, Tazio Nuvolari je naredil zelo malo krogov na prostih treningih. Hermann Lang in Bernd Rosemeyer sta bila na prostih treningih najhitrej\xc5\xa1a, sledili so jima Manfred von Brauchitsch, Rudolf Caracciola, Richard Seaman in Hermann Paul M\xc3\xbcller. Toda ti \xc4\x8dasi niso \xc5\xa1teli za \xc5\xa1tartno vrsto, ki je bila dolo\xc4\x8dena na podlagi \xc5\xbereba. Mo\xc5\xa1tvo Mercedes-Benza je dobilo drugi \xc5\xa1tartni polo\xc5\xbeaj in po nekaj prepirov in dogovarjanja v mo\xc5\xa1tvu je z njega \xc5\xa1tartal Lang, kot najhitrej\xc5\xa1i na treningu, najbolj\xc5\xa1i \xc5\xa1tartni polo\xc5\xbeaj pa je iz\xc5\xberebal Tazio Nuvolari.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Rosemeyer, sledila sta mu Lang in von Brauchitsch. Caracciola se je odlo\xc4\x8dila za nekoliko po\xc4\x8dasnej\xc5\xa1i za\xc4\x8detek, da bi s tem hranil pnevmatike. \xc5\xbde kmalu je Rosemeyer za\xc4\x8del be\xc5\xbeati zasledovalcem. V petem krogu je Lang do\xc5\xbeivel najhuj\xc5\xa1o nesre\xc4\x8do v svoji karieri. V desnem ovinku okoli trinajstega kilometra steze je zletel v jarek ob stezi, pri tem sta dva gledalca umrla, dvanajst pa jih je bilo po\xc5\xa1kodovanih. Gledalci so sedeli na prepovedanem obmo\xc4\x8dju, vseeno pa so organizatorji dirke \xc5\xa1portnemu direktorju Mercedesa, Alfredu Neubauerju, svetovali, naj Lang \xc4\x8dim hitreje zapusti dr\xc5\xbeavo, preden bi bil aretiran. Von Brauchitsch je spustil Caracciolo, ki je za\xc4\x8del loviti vodilnega Rosemeyerja. Von Brauchitsch mu je \xc5\xbeelel slediti, toda preve\xc4\x8d je obrabil pnevmatike in moral na postanek v rezervnih boksih. Caracciola je do osmega kroga \xc5\xbee ujel vodilnega, von Brauchitsch pa je moral na nov postanek, ker v rezervnih boksih ni bilo goriva, zato je padel na za\xc4\x8delje._NEWLINE_V devetem krogu je Rosemeyer prepozno zaviral za enega od ovinkov, zavore so blokirale in zapeljal je s steze. Pri tem je tako po\xc5\xa1kodoval enega od koles, da je moral odstopiti. Caracciola je s tem pri\xc5\xa1el do vodstva, za njim so dirkali \xc5\xa1e M\xc3\xbcller, Seaman in von Brauchitsch. Krog kasneje je Seaman uspel prehiteti M\xc3\xbcllerja za drugo mesto, v dvanajstem krogu pa je von Brauchitsch prehitel tako Seamana, kot tudi M\xc3\xbcllerja, in prevzel drugo mesto. V zadnjih krogih so Mercedesovi dirka\xc4\x8di, ki so imeli trojno vodstvo, upo\xc4\x8dasnili in hranili material, Rosemeyer pa je od\xc5\xa1el do boksov, kjer je prevzel M\xc3\xbcllerjev dirkalnik. Odpeljal je nekaj hitrih krogov in se ob za\xc4\x8detku zadnjega kroga pribli\xc5\xbeal Seamanu na osemin\xc5\xa1tirideset sekund, v zadnjem krogu pa je prehitel presene\xc4\x8denega angle\xc5\xa1kega dirka\xc4\x8da. Caracciola je zmagal, von Brauchitsch pa je osvojil drugo mesto le pet sekund pred Rosemeyerjem, Seaman je bil \xc4\x8detrti, Nuvolari pa peti.\n_START_SECTION_\nPo dirki\n_START_PARAGRAPH_\nMesto Langove nesre\xc4\x8de so organizatorji pred \xc5\xa1tartom dirke izpraznili, toda ko so organizatorji od\xc5\xa1li, so se gledalci vrnili. Vseeno pa je bil Lang obto\xc5\xbeen po \xc5\xa1tirinajstih to\xc4\x8dkah, tudi prehitre vo\xc5\xbenje po cesti. Pravni postopek je trajal vrsto let in se je kon\xc4\x8dal \xc5\xa1ele nekaj let po Drugi svetovni vojni, ko je bil Lang opro\xc5\xa1\xc4\x8den vseh obto\xc5\xbeb.'